Tisztelt Novák Miniszter Asszony!

Tisztelt Lukács Atya!

Tisztelt Dr. Hittner Főkonzul Asszony!

Tisztelt Hölgyeim és Uraim!

Öröm számomra, hogy a mai napon, a magyar nemzeti ünnep alkalmából szólhatok Önökhöz. Szeretném egyúttal átadni Bouffier miniszterelnök úr őszinte üdvözletét is.

Önök ma az 1848-as magyar forradalom kitöréséről emlékeznek meg. Szabadságszerető, bátor magyarok döntöttek akkor úgy, hogy szembe szállnak a Habsburg uralkodókkal. Az 1848. március 15-i tömegtüntetés békésen zajlott.

Az állam önkénye elleni békés tüntetések kapcsán német állampolgárként természetesen óhatatlanul eszembe jut az 1989 őszén lezajlott békés forradalom az NDK-ban, mint ahogy Magyarország meghatározó szerepe Németország újraegyesítésében. A tüntetések Németország későbbi egyesítésének és Európa egységének alapkövei és szimbólumai voltak. Európa, Németország és Hessen ezért sokat köszönhet az Önök hazájának.

Jelenleg az Európai Unión belül ismét beutazási korlátozások léptek érvénybe a járvány miatt. Ez egy olyan állapot, amelyet egyikünk sem kívánt, és Istennek hála, csak átmeneti ideig tart. Ez a különleges helyzet ugyanakkor megtanítja nekünk, milyen fontosak számunkra a személyes találkozások, a barátok és az olyan értékek, mint a szabadság. Ezért különösen várom, a jövőben találkozhassam magyar barátaimmal.

De Európa nem csak a politikáról és gazdaságról szól. Európa a kultúra és értékek együttese is. A kultúra összehozza az embereket és – határokon átívelően – ösztönzi a kölcsönös megértést. Ezért örülök, amikor látom, hogy milyen élénk és sokszínű a magyar kultúra Hessenben.

Például a Magyar Nyelvet Tanítók Egyesülete Frankfurtban ösztönzi az anyanyelvoktatást, és ápolja a magyar kultúrát és hagyományokat. Ezen a ponton szeretném külön üdvözletemet tolmácsolni a Frankfurti Hétvégi Iskolának, valamint a kölni és düsseldorfi magyar hétvégi iskoláknak. A magyar nyelv, kultúra és történelem fenntartása különös jelentőséggel bír a hétvégi iskolák számára. Ösztönzik a gyermekek természetes kétnyelvűségét. Az anyanyelvoktatás támogatása nagyon fontos, mert ez képezi más (idegen) nyelvek alapját, és segíti a gyermekek identitásának fejlődését is.

A frankfurti, darmstadti és michelstadti (odenwaldi) Német-Magyar Társaságok tehát fontos, kulturális hídként szolgálnak – akárcsak a 40 hesseni-magyar testvérvárosivárosi és 36 iskolai partnerség. A wiesbadenki goEast nemzetközi filmfesztivál rendszeresen lát vendégül magyar művészeket.

Csak Hessenben több mint 13.600 magyar állampolgár él, és több mint 1.400 magyar származású diák tanul hesseni iskolákban. Önök mindannyian hozzájárulnak a magyar kultúrához, így nem meglepő, hogy 59 egyetemi együttműködés valósul meg országaink között. Szeretnék Önöknek, mindannyiuknak, Magyarország polgárainak, családjaiknak és rokonaiknak boldog ünnepséget és jó egészséget kívánni!